ועדת הכלכלה, כנסת 20, פרוטוקול מספר 224, 2016-04-06 09:15

יצחק וקנין: בוקר טוב, אני מתכבד לפתוח את ישיבת ועדת הכלכלה.

יצחק וקנין: על סדר-היום: תקנות הטיס (רישיונות לעובדי טיס) (תיקון), התשע"ו-2015.

יצחק וקנין: היום 6.4.16, כ"ז אדר ב' התשע"ו.

יצחק וקנין: מי מציג?

<יואל פלדשו: אני אפתח.

<יואל פלדשו: קודם כל אני רוצה להודות לכם על שבאתם בפגרה.

<יואל פלדשו: אנחנו יודעים להעריך את זה.

<יואל פלדשו: בתקנות הבדיקות הרפואיות והתעודות הרפואיות והאגרות, העקרונות שהנחו אותנו זה קודם כל להתיישר לפי העולם.

<יואל פלדשו: זה תהליך שאנחנו עושים אותו הרבה מאוד שנים.

<יואל פלדשו: יש לעולם הרבה ניסיון.

<יואל פלדשו: בכלל, התהליך של גלובליזציה בתעופה, כל הזמן בכל שטח מתפתח.

<יואל פלדשו: החלק השני שלנו היה להסתכל בעיניים של הלקוחות שלנו, ולאמץ סטנדרטים בין-לאומיים.

<יואל פלדשו: אתם תראו שאנחנו מתעדכנים, כפי שמקובל בעולם.

<יואל פלדשו: החלק השלישי באגרות, סך כל האגרות שנגבה יהיה פחות מה שגבינו בעבר, אבל את ההבדל אנחנו עושים בכך שמי שמתפרנס מטיסה, משלם טיפה יותר, ומי שלא מתפרנס, משלם טיפה פחות, גם כדי לעודד אנשים לתעופה.

<יואל פלדשו: אלה העקרונות שהובילו אותנו.

<יואל פלדשו: מכאן אני אתן את הבמה לעו"ד המכובד שלנו.

<אבישי פדהצור: בוקר טוב, אדוני.

<אבישי פדהצור: בהמשך לדברי מנהל רת"א, לבת עיקר התיקון שלפנינו היא התאמת הוראות הפרק השמיני לתקנות רשיונות, שעניינן תעודה רפואית, להוראות נספח 1 לאמנת שיקגו.

<אבישי פדהצור: על רגל אחת – אחר כך ניכנס לפרטים – נספח 1 לאמנת שיקגו עודכן בשנת 2005.

<אבישי פדהצור: היה ניסיון אחד להעביר את התקנות הללו בוועדה – אם אני לא טועה, באזור 2007.

יעקב פרי: מה זה שיקגו, תוכל לעדכן את ההדיוטות?

<אבישי פדהצור: ודאי, אדוני.

<אבישי פדהצור: מדינת ישראל חתומה על אמנת שיקגו.

<אבישי פדהצור: היא אמנת התעופה האזרחית הבין-לאומית מ-1944, והיא מאסדרת את מערכת היחסים בין המדינות בתחום התעופה האזרחית הבין-לאומית – לא צבאית אלא אזרחית בלבד.

<אבישי פדהצור: כל מדינה שחותמת על האמנה מחויבת לפי סעיף 38 לאמנה, אם איני טועה, לחתור לאמץ בדיניה הפנימיים את ההוראות שלפי האמנה ונספחיה.

<אבישי פדהצור: רק כדי להשלים את התמונה – 2005 – תוקן.

<אבישי פדהצור: 2007 – הניסיון לא צלח, אז עכשיו באיחור קל אנחנו מגיעים כדי ליישם את הוראות נספח 1 לאמנה.

<אבישי פדהצור: תכף ניכנס לפרטים.

<אבישי פדהצור: בהזדמנות זו, אדוני, אנחנו עורכים באותו פרק שמיני לתקנות הרשיונות כמה תיקוני נוסח והתאמות – בין היתר, תודות להערותיו הטובות של היועץ המשפטי לוועדה, עו"ד עצמון, המלווה את דיוני הוועדה כיועצה המשפטי.

יצחק וקנין: הוא מלווה אותנו כבר תקופה ארוכה.

<אבישי פדהצור: גם אנחנו מודים לו.

<אבישי פדהצור: אז ניגש לגופו של עניין.

<אבישי פדהצור: תקנות הטיס (רישיונות לעובדי טיס)(תיקון), התשע"ו-2016.

<אבישי פדהצור: בתוקף סמכותי לפי סעיפים 6(ב)(1) עד (3), 46(א) ו- 168 לחוק הטיס, התשע"א-2011, לפי הצעת רשות התעופה האזרחית, בהתאם לסעיף 197 לחוק, לאחר התייעצות עם שר הבריאות ובאישור ועדת הכלכלה של הכנסת, אני מתקין תקנות אלה: 1.

<אבישי פדהצור: החלפת מונחים.

<אבישי פדהצור: בתקנות הטיס (רישיונות לעובדי טיס), התשמ"א-1981 (להלן - התקנות העיקריות), בכל מקום - (1) במקום "רופא מורשה" יבוא "רופא מוסמך"; (2) במקום "רופא מורשה בכיר" יבוא "רופא מוסמך בכיר"; (3) במקום "מינהל" או "המינהל" יבוא "רשות" או "הרשות", לפי העניין; (4) במקום "רשיון טיס" או "רישיון טיס" יבוא "רישיון טייס".

יעקב פרי: תסביר לנו רק, מה ההבדל בין רופא מורשה לרופא מוסמך?

יעקב פרי: מעלה את הרמה או מוריד אותה?

<אבישי פדהצור: משנה את השם.

<אבישי פדהצור: הרמה נשארת; תמיד אנחנו חותרים לרמה הגבוהה ביותר.

<אבישי פדהצור: אסביר.

<אבישי פדהצור: עם תיקונו של חוק הטיס ב-2011, שונו המונחים שבהם נעשה שימוש.

<אבישי פדהצור: מה שהיה עד לחוק הטיס רופא מורשה, בתקנות הפך לרופא מוסמך.

<אבישי פדהצור: לכן התקנות שעדיין לא עודכנו לטרמינולוגיה הזו, מותאמות עכשיו, להתאים ללשון חוק הטיס.

<אבישי פדהצור: אחרת אתה קורא היום בחוק הטיס מונח אחד – רופא מוסמך, אחרי זה אתה מגיע לתקנות הרשיונות – רואה רופא מורשה, ומקשה לעצמך, מה בין זה לזה?

<אבישי פדהצור: אז עכשיו אנחנו מיישרים את התקלה הזאת.

<אבישי פדהצור: הוא הדין לגבי רופא מורשה בכיר שצריך להיות מוסמך בכיר.

<אבישי פדהצור: מינהל התעופה האזרחית לא קיים מאז 2005, עם חוק רשות התעופה האזרחית, לכן במקום מינהל או המינהל יבוא: רשות או הרשות.

<אבישי פדהצור: הרשות מוגדרת בסעיף 1 לחוק הטיס כרשות תעופה אזרחית וכו'.

<אבישי פדהצור: ובמקום רשיון טיס או רשיון טיס בכתיב מלא או חסר אנחנו עוברים למונח שהוא נכון ושגור אצלנו שזה רשיון טייס, בכתיב מלא.

<לאה ורון: כלומר כל התיקונים זה התאמה לתקנות העיקריות?

<אבישי פדהצור: כן, גברתי.

<אבישי פדהצור: בהחלט.

יצחק וקנין: יש הערות?

יצחק וקנין: אין.

יצחק וקנין: אז נצביע על סעיף 1, בהתאם לנוסח שהוקרא.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד התקנה – פה אחד תקנה 1 אושרה.

יצחק וקנין: תקנה 1 אושרה.

<אבישי פדהצור: תיקון תקנה 1. 2.

<אבישי פדהצור: בתקנה 1 לתקנות העיקריות – (1) הגדרת "המנהל" - תימחק; אחרי הגדרת "סוג" יבוא: "ספינת אוויר" - כלי טיס קל מהאוויר המונע באמצעות מנוע.

<אבישי פדהצור: (3) הגדרת "תעודה רפואית" - תימחק.

<אבישי פדהצור: תקנה 1 לתקנות היא תקנת ההגדרות.

<אבישי פדהצור: שם אנחנו אוגמים את כל ההגדרות שמשמשות אותנו בתקנות הרשיונות.

<אבישי פדהצור: חלק מההגדרות הללו כבר לא רלוונטית.

<אבישי פדהצור: מאחר שחוק הטיס נחקק, וההגדרות מופיעות בחוק הטיס, והואיל ולא נהוג לחזור בתקנות על הגדרות שמופיעות בחוק – ודאי כשיש שונות לא רלוונטית - אנחנו מציעים לבטל את ההגדרות של המנהל ותעודה רפואית, שמופיעות בחוק הטיס.

<אבישי פדהצור: עוד מעט נפרט קצת יותר.

<אבישי פדהצור: אנחנו גם מבקשים להוסיף הגדרה של מהי ספינת אוויר.

<אבישי פדהצור: בתקנות הרשיונות יש התייחסות בכמה מקומות לספינת אוויר.

<אבישי פדהצור: אין לנו הגדרה של מהי ספינת אוויר, אז על-מנת שלא יהיו ספקות לגבי מהי ספינת אוויר, שאנחנו נותנים לו רשיון, כפי שתכף נפרט, אנחנו מבקשים להגדיר ספינת אוויר, וההגדרה הזאת נסמכת על ההגדרה של נספח 1 לאמנת שיקגו.

יעקב פרי: אצלי כתוב: ספינת אוויר, ואחרי מנוע - לא כתוב אחרי כלום.

<אבישי פדהצור: כי זו ההגדרה שלה.

<אבישי פדהצור: כך ספינת אוויר מוגדרת.

<אבישי פדהצור: המירכאות – כי בשרשור של הגדרות, אחרי ההגדרה הראשונה, בא פסיק-נקודה ולא נקודה.

<אבישי פדהצור: זה עניין של ניסוח החקיקה.

<אבישי פדהצור: זה בסדר שזה נגמר בנקודה-פסיק.

<לאה ורון: אבל מהי אותה ספינת אוויר?

<לאה ורון: זה הצ'פלינים האלה שאנחנו רואים?

<אבישי פדהצור: עדיין אין היום בישראל כאלה, אבל מצד אחד, תקנות הרשיונות מאפשרות לתת רשיון לדבר הזה.

<אבישי פדהצור: מצד שני, התעופה האזרחית מתפתחת – ודאי בתחומים הללו.

<אבישי פדהצור: יש לנו יותר ויותר בלונים.

<אבישי פדהצור: יעידו על זה אנשי המקצוע.

<אבישי פדהצור: והשלב הבא אחרי בלון זה ספינת אוויר.

יעקב פרי: בלון צילום גם מחייב רשיון, קשור?

<אבישי פדהצור: קשור.

<יואל פלדשו: הקשור בתל-אביב – יש לו רשיון, כי הוא מלא אנשים, אז הוא לא טייס.

<אבישי פדהצור: ואם אין לו רשיון, הוא מופיע כמכשול.

יצחק וקנין: שאלות?

יצחק וקנין: הערות?

יצחק וקנין: אין.

יצחק וקנין: נצביע על תקנה 2.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד התקנה – פה אחד תקנה 2 אושרה.

יצחק וקנין: אושר.

<אבישי פדהצור: 3.

<אבישי פדהצור: תיקון תקנה 7.

<אבישי פדהצור: בתקנה 7(2)א.

<אבישי פדהצור: לתקנות העיקריות, בסופה יבוא "7.

<אבישי פדהצור: ספינת אוויר.

<אבישי פדהצור: ".

<אבישי פדהצור: בהמשך למה שאמרנו קודם, תקנות הרשיונות קובעות את המנגנון שבאמצעותו ניתן רשיון להפעיל ספינת אוויר, אבל ברשימת ההגדרים שמותר לתת- - - רשיונות, זה לא מופיע, אז יש פה חלל, שאנחנו מנסים להשלים אותו.

<אבישי פדהצור: אנחנו אומרים – עוד אחד מההגדרים שהמנהל רשאי לתת, זה הגדר ספינת אוויר, שאותה הגדרנו בפסקה הקודמת.

יצחק וקנין: הערות?

יצחק וקנין: אין.

יצחק וקנין: מי בעד סעיף 3?

יצחק וקנין: מי נגד?

יצחק וקנין: הצבעה בעד התקנה – פה אחד תקנה 3 אושרה.

יצחק וקנין: אושר.

<אבישי פדהצור: 4.

<אבישי פדהצור: החלפת תקנה 29.

<אבישי פדהצור: במקום תקנה 29 לתקנות העיקריות יבוא: תנאים למבחן עיוני.

<אבישי פדהצור: 29.

<אבישי פדהצור: לא ייגש אדם למבחן עיוני למבקש רישיון עובד טיס שהוא טייס אלא אם הוכיח, להנחת דעת רשות הרישוי, כי השלים לימודי קרקע במסגרת קורס אימונים מאושר מתאים והמציא אישור מדריך מוסמך של הקורס על כך, או השלים לימודי קרקע במסגרת לימוד עצמי בנושאי הידע המקצועי, כנדרש בתקנות אלה, והמציא אישור מאת מדריך מתאים, כאמור בתקנה 34(2)(ב)(1), כי המבקש מסוגל לעמוד במבחן עיוני.

<אבישי פדהצור: תקנה 29 בנוסחה היום קובעת את התנאים לגשת למבחן עיוני, ובין היתר קובעת שם שאחד מהתנאים הוא השלמת 25%, אם איני טועה, מהניסיון התעופתי הנדרש.

יעקב פרי: המבחן העיוני זה כמו תיאוריה בנהיגה?

<אבישי פדהצור: כן.

<אבישי פדהצור: פה היתה דרישה, לשם השוואה, שלפי התקנה היום, לפני שאתה מגיע למבחן התיאוריה, אתה צריך להוכיח שנהגת כך וכך שעות בכלי רכב – במקרה שלנו: הפעלת כלי טיס.

<אבישי פדהצור: גורמי המקצוע ברת"א הגיעו למסקנה שהדבר אינו נדרש.

<אבישי פדהצור: אתה יכול לגשת למבחן העיוני גם אם טרם הפעלת כלי טיס, והדרישה היום לכך שתצבור 25% מהחובות שלך בטיסה בפועל היא דרישה לא הכרחית.

<אבישי פדהצור: לפעמים היא מכבידה ומסורבלת, ולכן אנו מציעים לתקן אותה.

<אבישי פדהצור: בגלל שהתקנה הזאת, אחרי שאנחנו מתקנים אותה, מאבדת את צורתה, ביקש משרד המשפטים, לקבוע אותה מחדש.

<אבישי פדהצור: לכן הנוסח שבפנינו, שכולל את כל התיקונים על לשונם, מאושרת.

יעקב פרי: כלומר לכאורה יכול להיות מישהו שהצליח התיאוריה, אבל אין לו עדיין רשיון לטוס.

יצחק וקנין: לא.

יצחק וקנין: הרשיון תלוי אם יעבור את המבחנים העיוניים?

יצחק וקנין: המעשי זה שעות טיסה והרבה דברים.

<אבישי פדהצור: אני יכול לטוס, למשל, 25 שעות, נניח, מתוך 100 שאני צריך – אני חייב להשלים אותן כדי לגשת למבחן העיוני.

<אבישי פדהצור: כלומר לפני שאתה בא לתיאוריה, תראה שאתה רציני, במירכאות כפולות.

<אבישי פדהצור: התיקון הזה מייתר את זה.

<אבישי פדהצור: תיגש למבחנים העיוניים, תעבור אותם ולך לטוס.

<אבישי פדהצור: אני לא מכריח אותך קודם לטוס ואז לגשת למבחן העיוני.

<אבישי פדהצור: כל זה כמובן בדרך לקבלת רשיון.

<אבישי פדהצור: רשיון ניתן רק בסוף התהליך.

<איתי עצמון: אני מבקש לשאול לגבי המשפט האחרון בתקנה המוצעת – אישור שמדריך מתאים אמור לתת למבקש הרישון, כי הוא מסוגל לעמוד במבחן עיוני.

<איתי עצמון: למה הכוונה?

<ארז פלס: ברשותך, אגיד שני דברים.

<ארז פלס: אחד, לא שינינו.

<ארז פלס: זה הנוסח בנוסחו היום.

<ארז פלס: זה היה סעיף ב בתקנה הקיימת.

<ארז פלס: לא נגענו בו.

<איתי עצמון: מהותית למה הכוונה?

<ארז פלס: הכוונה היא שאנחנו דורשים, שמי שמגיע להיבחן, יקבל הדרכה כלשהי.

<ארז פלס: יש שתי דרכים לקבל את ההדרכה, ושתיהן מוגדרות פה: אחת, או דרך קורס מאושר על-ידי מדריך מוסמך- - -

<לאה ורון: סליחה, תציג את עצמך בבקשה.

<ארז פלס: ארז פלס, ראש אגף רישוי עובדי טיס ברשות תעופה אזרחית.

<ארז פלס: התקנה מגדירה את שתי האפשרויות לגשת למבחן עיוני.

<ארז פלס: פטרנו מהצורך לצבור את הניסיון הטיסתי, ונדרש עדיין לקבל אישור כשניגש למבחן.

<ארז פלס: דרך אחת היא דרך קורס מאושר שמדריך מוסמך נתן ואישר, והאופציה השנייה, למי שרוצה ללמוד לבד, ולא רוצה בית ספר או בקורס שיש לו עלויות, הוא נדרש להביא אישור ממדריך שעומד ברמה.

<ארז פלס: הרעיון מאחורי זה, שאנשים שמגיעים למבחן - מישהו הסתכל עליהם וראה שיש להם הידע הנדרש.

<איתי עצמון: את הידע הנדרש כתנאי בכלל לגשת למבחן העיוני?

<ארז פלס: כן.

יעקב פרי: כלומר אני יכול ללמוד לבד בבית, ולפני המבחן העיוני אני צריך ללכת מוסמך שישאל אותי שאלות?

יעקב פרי: יתרשם ממני?

יעקב פרי: מה?

<ארז פלס: כן.

<ארז פלס: הוא ישאל אותך.

<ארז פלס: הוא יבדוק את רמת ידיעותיך, והוא מאשר בכתב, שמבחינתו, הוא בדק אותך ואתה מוכן למבחן.

יצחק וקנין: זה נראה לי קצת סותר.

יצחק וקנין: מצד אחד, אתה מייתר את הצורך בזה שהוא יעבור את זה בהכשרה מוכרת, מוסדרת.

יצחק וקנין: מצד שני, אתה אומר לו: אני פוטר אותך מההכשרה המוסדרת, אבל בסופו של יום, לפני שתבוא למבחן, תצטרך לעבור אצל מישהו שיגיד שאתה אכן ראוי לגשת לבחינה בכלל.

יצחק וקנין: מה הרציונל?

<אבישי פדהצור: אני לא פוטר אותו בתיקון מהצורך לקבל הכשרה מוסדרת, כפי שאדוני הגדיר.

<אבישי פדהצור: אני פוטר אותו בתיקון הזה מהצורך לבצע טיסות בפועל, לפני שהוא ניגש למבחן העיוני.

יעקב פרי: זה לא ברור מהתקנות.

יעקב פרי: מי שקורא ולא מתמצא במטריה, מבין שאני יכול ללמוד לימוד עצמי, אבל אם אני רוצה ללכת למבחן העיוני, אני צריך ללכת למדריך מוסמך שיבדוק את הרמה שלי וייתן לי אישור.

<אבישי פדהצור: זה בדיוק ההסבר.

<אבישי פדהצור: זה בדיוק מה שכתוב.

יעקב פרי: לא ברור.

<יואל פלדשו: תראה כמה טוב שעושים את הדיונים האלה, למרות שאנחנו מכינים.

<יואל פלדשו: אני חושב שההערה שלכם היא הערה מאוד טובה.

<יואל פלדשו: אם אתם חושבים שלא צריך את זה, לי אין בעיה להוריד את זה.

יצחק וקנין: אתם רוצים להקל על אותו אחד שלא חייב לעבור הכשרה.

יצחק וקנין: מצד שני, אתם אומרים לו: רגע לפני שאתה בא למבחן, תצטרך לעבור בחינה או בדיקה התרשמותית.

יצחק וקנין: איך זה יתבצע?

יצחק וקנין: לפי אילו אמות מידה?

יצחק וקנין: מה?

<יואל פלדשו: כדי שזה יהיה ברור, יהיו שתי דרכים: אחת, שאתה הולך לקורס, והשני, אתה לומד לבד, לא צריך להיבחן על-ידי אף בן אדם.

<יואל פלדשו: אתה בא, ועושה את הבחינה.

<יואל פלדשו: זה עניין של האדם.

<יואל פלדשו: יש אדם שיודע ללמוד לבד, ויש אדם שמתקשה ללמוד לבד.

יעקב פרי: אפילו בנוסח שלכם, מבלי כמובן לפגוע בכשרים, זה נותן פתח כלשהו, שהוא יכול להיות לא כשר במירכאות – היכרות אישית ודברים מהסוג הזה, ואני כן מכיר אותך, ולמדת, ועשית אצלי את הקורס.

<יואל פלדשו: אני מקבל את ההערה שלכם.

<יואל פלדשו: מבחינתי, אין שום בעיה להוריד את זה, שמי שלומד לבד, שילך למבחן.

<יואל פלדשו: הוא אדם מבוגר.

<איתי עצמון: אז בכל זאת יש שתי חלופות – או הוא צריך להוכיח לרשות הרישוי כי השלים לימודי קרקע במסגרת קורס אימונים, או מה?

<יואל פלדשו: או ילך למבחן.

<יואל פלדשו: שילמד לבד.

<איתי עצמון: זה מייתר את התקנה.

<איתי עצמון: הרי ברור שאם אדם יוכל לגשת למבחן בלי שום דרישות- - -

<יואל פלדשו: עוד מחשבה – אני גם מוכן לוותר על זה.

<יואל פלדשו: אנחנו מתעסקים באנשים מבוגרים, שמשקיעים הרבה כסף.

<יואל פלדשו: יש לנו מבחנים ממוחשבים.

<יואל פלדשו: תלמדו מה שאתם רוצים.

<יואל פלדשו: בואו ותעברו את המבחן.

<יואל פלדשו: כל פעם שאתם לא עוברים, אתם משלמים כסף.

יצחק וקנין: אתה אומר – כל עוד הוא לא מטיס את המטוס.

יצחק וקנין: בבקשה.

<אלי רוזנברג: ד"ר אלי רוזנברג, מנהל המחלקה לבריאות העובד, משרד הבריאות.

<אלי רוזנברג: אני מבין שזה בתקנות של ה-ICAO ויש איזה מתווה של בחינה בעל-פה או טביעת עין של טייס מנוסה שאומד תכונות נוספות מעבר לידע התיאורטי בלבד?

<אבישי פדהצור: לא.

<אבישי פדהצור: הדרישה הפרטנית הזאת היא לא פועל יוצא של ה- ICAO ; פועל יוצא של ה- ICAO זה מה שנקרא עוד מעט – זה ההוראות לגבי תעודה רפואית וכו'.

<אבישי פדהצור: זו הוראה שקיימת אצלנו בתקנות מקדמת דנה.

<אבישי פדהצור: אומר מנהל רת"א, אם אני מבין נכון – מי שרוצה לגשת למבחן עיוני, בבקשה.

<אבישי פדהצור: תכשיר את עצמך איך שאתה רוצה.

<אבישי פדהצור: תיגש, תשלם אגרה.

<אבישי פדהצור: עברת – בהצלחה.

<אבישי פדהצור: נכשלת – אכלת אותה.

<אבישי פדהצור: נכשלת שוב – אכלת אותה.

<אבישי פדהצור: וכן הלאה.

<איתי עצמון: יש הגבלה על מספר הפעמים שאפשר לגשת?

<אבישי פדהצור: לא.

<לאה ורון: ומה גובה האגרה, בערך?

<ארז פלס: זה נע בין 220 ל-500 שקל.

<אבישי פדהצור: זה לא שאלה כספית.

<אבישי פדהצור: אז אני מבין, אדוני, ברשותך, שהתוצאה של הדיון, אדוני מנהל רת"א – ביטול תקנה 29.

<אבישי פדהצור: תקנה 4 הופכת להיות ביטול תקנה 29, ותקנה 29 בטלה.

יצחק וקנין: סעיף 5.

יצחק וקנין: מי בעד ביטול התקנה?

יצחק וקנין: מי נגד?

יצחק וקנין: הצבעה בעד ביטול התקנה – פה אחד תקנה 29 בוטלה.

יצחק וקנין: אושר.

<אבישי פדהצור: 5.

<אבישי פדהצור: תיקון תקנה 54.

<אבישי פדהצור: בתקנה 54(ב)(3)ג לתקנות העיקריות, במקום "בתקנות ועדות חקירה" יבוא "בתקנות החקירה".

<אבישי פדהצור: זה תיקון טרמינולוגי.

<אבישי פדהצור: תקנה 54 עוסקת בכל מיני עניינים שנוגעים לחברי ועדת הערר לרישוי, ובין היתר כתוב שם שיושב-ראש ועדת ערר לרישוי, יפסיק לכהן, בין היתר, אם הוא היה מעורב בתקופת כהונתו בתאונה או בתקרית כמשמעותן בתקנות ועדות חקירה.

יעקב פרי: היושב-ראש או חבר?

<אבישי פדהצור: היושב-ראש.

<אבישי פדהצור: עו"ד עצמון הפנה את תשומת לבנו, שאם אנחנו מחפשים בתקנות את ההגדרה של מהן תקנות ועדות חקירה, לא נמצא אותן; יש לנו הגדרה של תקנות החקירה, שזה תקנות טיס, חקירה, ולכן המליץ לנו בחום עו"ד עצמון, ואנו מקבלים את זה באהבה – להחליף את המונח, ובמקום תקנות ועדות חקירה, לכתוב את המונח הנכון: תקנות החקירה, שהן מוגדרות בתקנה 1.

יצחק וקנין: מקובל.

יצחק וקנין: הערות?

יצחק וקנין: בבקשה.

<אמיר דרנגר: אמיר מאל-על.

<אמיר דרנגר: איזה תקנות?

<אמיר דרנגר: אין את זה בנוסח שהועבר אלינו.

<אבישי פדהצור: נכון.

<אבישי פדהצור: לפני שלושה ימים העברנו נוסח חדש לוועדה.

<אבישי פדהצור: הנוסח פורסם באתר הוועדה, והוא כולל גם את התיקון הזה.

<איתי עצמון: זה תיקון טכני כרגע.

<אבישי פדהצור: זו תקנה חדשה.

<אבישי פדהצור: יש לי פה העתקים, אם הקהל רוצה.

יצחק וקנין: אין צורך.

יצחק וקנין: לגבי תקנה 5, יש עוד הערות?

יצחק וקנין: אין.

יצחק וקנין: אני מצביע על תקנה 5, כולל התיקן שהציע.

<איתי עצמון: תקנה 5 היא התיקון.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד התקנה – פה אחד תקנה 5 אושרה.

יצחק וקנין: אושר.

<אבישי פדהצור: 6.

<אבישי פדהצור: תיקון תקנה 60.

<אבישי פדהצור: בתקנה 60 לתקנות העיקריות – (1) הגדרת "ועדת ערר רפואית" - תימחק; (2) בהגדרת "ועדה רפואית" – (א) במקום "מורשים שאישר" יבוא "מוסמכים שמינה";(ב) "המחליטה על כשירותו של נבדק לקבל תעודה רפואית" - יימחקו; (3) הגדרת "רופא המינהל" - תימחק; (4) במקום הגדרת "רופא מוסמך" יבוא: "רופא מוסמך" - כמשמעותו בסעיף 6(א)(1) לחוק".

<אבישי פדהצור: תקנה 60 היא התקנה שפותחת את הפרק השמיני לתקנות הרשיונות, שעוסק בדיקות רפואיות.

<אבישי פדהצור: פה אנחנו מגיעים ללבת התיקון שלנו.

<אבישי פדהצור: תקנה 60 היא תקנת הגדרות, שמיוחדות לפרק השמיני לתקנות הרשיונות, וגם כאן, כפי שעשינו קודם, אנחנו מבקשים לבצע התאמות, להתאים ללשון חוק הטיס, ועוד תיקון אחד, שתכף אפרט יותר לגביו.

<אבישי פדהצור: אז קודם כל, ועדת ערר רפואית מוגדרת לנו בחוק הטיס, אז אנחנו לא צריכים אותה כאן, ואנחנו מבקשים למחוק אותה.

<אבישי פדהצור: בהגדרה ועדה רפואית, שכן יש כאן, יש לנו המילים: רופאים מורשים שאישר המנהל.

<לאה ורון: אושר, רופאים מורשים.

<אבישי פדהצור: כן.

<אבישי פדהצור: אמרנו שהרופאים המורשים הפכו להיות מוסמכים.

<אבישי פדהצור: אנחנו מבקשים, במקום מורשה, שיהיה: מוסמך.

<אבישי פדהצור: הפעולה שעושה המנהל – הוא ממנה אותם.

<אבישי פדהצור: האישור הזה לא ברור.

<אבישי פדהצור: עו"ד עצמון העיר לנו ובצדק, שהמילה הנכונה היא מינוי ולא אישור.

<אבישי פדהצור: לכן אנחנו מבקשים שבמקום: שלושה רופאים מורשים שאישר המנהל, יהיה: שלושה רופאים מוסמכים, שמינה המנהל.

<אבישי פדהצור: זה תיקון טרמינולוגי לחלוטין.

<אבישי פדהצור: עוד תיקון בהגדרה ועדה רפואית.

<אבישי פדהצור: ועדה רפואית באופן עקרוני היא גוף מייעץ לרופא הרשות בעניינים של מומחיות רפואית.

<אבישי פדהצור: כך גם מפורט בהמשך התקנות.

<אבישי פדהצור: יחד עם זאת, בהגדרה של ועדה רפואית יש סיפא שאומרת: המחליטה על כשירותו של נבדק לקבלת תעודה רפואית, כאילו שההגדרה נותנת לה סמכות.

<אבישי פדהצור: על כך ניתן לומר שני דברים: אחד, בתקנות עצמן אין לה הסמכות הזאת.

<אבישי פדהצור: מי שמחליט על כשירותו של עובד טיס או של מבקש רשיון עובד טיס הם רופא הרשות או רופא מוסמך בכיר, לפי העניין; לא הוועדה הרפואית, שהיא גוף מייעץ גרידא לרופא הרשות.

<אבישי פדהצור: לכן אנחנו מבקשים למחוק את הסיפא, כדי שלא יהיה בלבול ושלא תהיינה תקלות משפטיות.

יעקב פרי: היו מקרים שבהם הוועדה המליצה לאשר, והרופא של הרשות לא אישר?

<אבישי פדהצור: זה יגיד הרופא – האם היו מקרים שבהם הוועדה ביקשה לאשר לאדם תעודה רפואית, למרות שלא התקיימו בו ההוראות, ורופא הרשות דחה את המלצת הוועדה הרפואית?

<יוסף הלל פקטור: לא.

יצחק וקנין: שאלות?

יצחק וקנין: הערות?

יצחק וקנין: אין.

יצחק וקנין: נצביע על סעיף 6.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד התקנה – פה אחד תקנה 6 אושרה.

יצחק וקנין: אושר.

יצחק וקנין: 7.

<אבישי פדהצור: 7.

<אבישי פדהצור: החלפת תקנה 61.

<אבישי פדהצור: במקום תקנה 61 לתקנות העיקריות יבוא: "תנאים למתן תעודה רפואית.

<אבישי פדהצור: 61(א) תעודה רפואית מתאימה לדרגת בריאות מסוג המבוקש לראשונה לא תינתן אלא – (1) בידי רופא הרשות; (2) לאחר – (א) שמבקש התעודה נבדק בדיקה ראשונית בידי מי שמוסמך לבודקו לפי תקנה 65; (ב) שנמצא, להנחת דעתו של רופא הרשות, כי מבקש התעודה עונה על הדרישות הרפואיות למתן תעודה רפואית מתאימה לדרגת בריאות מהסוג שביקש, לפי פרק 1 לתוספת הראשונה.

יעקב פרי: תסביר לנו רק מה זה דרגת בריאות?

<אבישי פדהצור: נגיע לזה בהמשך, אבל בגדול, יש לנו לפי נספח 1 לאמנת שיקגו, לפי תקנות הרשיונות, שלושה סוגים של תעודות רפואיות.

<אבישי פדהצור: כל סוג כזה מאגד בתוכו את הבדיקות שעובד הטיס, שרוצה את התעודה הזאת, צריך להיבדק.

<אבישי פדהצור: מזה גם נגזר התוקף.

<אבישי פדהצור: לכל רשיון יש שיוך של סוג: טיס פרטי – סוג מסוים, טיס תובלה בנתיבי אוויר – סוג מסוים, מפקח על תעבורה אווירית – סוג אחר.

<אבישי פדהצור: כלומר יש מטריצה של רשיון, וסוג תעודה רפואית שמתאימה לו.

יעקב פרי: כלומר לפי סוג עיסוקו – במה הוא טס, את מי הוא מטיס, ולא מצבו הרפואי.

<אבישי פדהצור: נכון מאוד.

<אבישי פדהצור: אם אני רוצה למשל להטיס בשכר, אני צריך תעודה רפואית, עם בדיקות קפדניות ומחמירות.

<אבישי פדהצור: עוד מעט, כפי שאמרתי, נפרט.

<אבישי פדהצור: 61 (ב) תעודה רפואית המבוקשת שלא כאמור ברישה לתקנת משנה (א), לא תינתן אלא – (1) בידי רופא מוסמך, רופא מוסמך בכיר או רופא הרשות, לפי העניין; (2) לאחר - שמבקש התעודה נבדק בידי מי שמוסמך לבודקו לפי תקנה 65; (ב) שנמצא, להנחת דעתו של הרופא כאמור בפסקה (1), כי מבקש התעודה עונה על הדרישות הרפואיות למתן תעודה רפואית מתאימה לדרגת הבריאות מהסוג שביקש, לפי פרק 1 לתוספת הראשונה.

<אבישי פדהצור: אסביר את תקנות משנה (א) ו-(ב).

<אבישי פדהצור: ובכן, תקנה 61 היא תקנה שבנוסחה היום עוסקת בתנאים למתן תעודה רפואית, והיא מגדירה מתי נותנים תעודה רפואית למבקש, ומי נותן – האם זה רופא הרשות, האם זה רופא מוסמך וכו'.

<אבישי פדהצור: התקנה היום בנוסחה היא לא מיטבית, והיא לא תואמת נספח 1, בין היתר מבחינת הגדרת הסמכויות ומבחינת הניסוח הקלוקל שלה.

<אבישי פדהצור: לכן אנחנו מבקשים גם להתאים אותה לנספח 1, וגם להבנות אותה בצורה יותר מסודרת, עם הוראות יותר מפורטות, שיעמידו אותנו שוב בקנה אחד עם נספח 1 לאמנה.

<אבישי פדהצור: אנחנו עושים פה בתקנות משנה (א) ו-(ב) את ההפרדה בין תעודה רפואית המתבקשת לראשונה לבין תעודה רפואית שמתבקש חידושה, או ניתנה כבר ופקעה, ומבקשים לחדשה.

יעקב פרי: כל כמה זמן צריך לחדש?

<אבישי פדהצור: תכף נגיע לזה.

<אבישי פדהצור: זה תלוי בסוג התעודה שלך ובסוג ההפעלה שלך.

יעקב פרי: יש פרקי זמן קבועים.

<אבישי פדהצור: כן.

<אבישי פדהצור: יש תוספת ארוכה ומפורטת – עוד מעט נגיע אליה.

<אבישי פדהצור: כפי שאמרנו, יש מטריצה שאומרת בהתאם לגילך ולעיסוקך- - -

יצחק וקנין: אחרי גיל מסוים זה בתכיפות יותר גבוהה.

<אבישי פדהצור: בגדול, ההפרדה הגסה שאנחנו עושים, כפי שאמרתי, היא בין תעודה רפואית המתבקשת לראשונה.

<אבישי פדהצור: כלומר עד היום לא היתה לי תעודה רפואית, ואני מבקש בפעם הראשונה להיכנס לעולם הזה של הבדיקות הרפואיות לפי דיני הטיס, ואז אנחנו אומרים: מי שנותן את זה, זה רק רופא הרשות, בדיקה ראשונית של הכשירות הרפואית של אדם להיכנס לעולם הטיס – זה בידי רופא הרשות, ואומרים: הוא צריך לעבור בדיקות, כפי שנגדיר עוד מעט, והוא צריך להתאים לתעודה, כלומר שכל המדדים הרפואיים שצריכים להתקיים בו, מתקיימים בו.

<אבישי פדהצור: זה הסדר אחד.

<אבישי פדהצור: ההסדר האחר מתייחס לתעודה רפואית שלא מתבקשת לראשונה, כלומר היתה לי תעודה רפואית, ואני מבקש לחשד אותה.

<אבישי פדהצור: היתה לי תעודה רפואית שפקעה לפני חודש, ואני עכשיו רוצה לחדש אותה, משמע כבר עברתי את הבקרה, את שבתו הראשוני של רופא הרשות.

<אבישי פדהצור: עכשיו אני מבקש לחדש פה ההסדר מעט שונה, הוא אומר – גם רופא מוסמך ורופא מוסמך בכיר רשאים, לפי העניין - יש הוראות מפורטות אחרי זה, מתי הם מוסמכים, אבל גם הם מוסמכים לתת את התעודה הרפואית הזאת שלא מתבקשת לראשונה, וגם לגביהם, הם צריכים להשתכנע, כמו רופא הרשות, שמבקש התעודה נבדק, ושהוא עומד בדרישות הרפואיות הישימות לגבי התעודה הרפואית שהוא מבקש.

<איתי עצמון: כלומר לא משנה באיזו נקודת זמן היתה לאותו אדם תעודה רפואית; הוא יבוא בגדר תקנת משנה (ב).

<אבישי פדהצור: אדוני היועץ מקדים מעט את המשך התקנות.

<אבישי פדהצור: השאלה שאדוני העלה היא גם שאלה שעלתה לנו בחיים – היתה לי תעודה רפואית, והיא פקעה לפני חודש.

<איתי עצמון: ואם זה קרה לפני עשר?

<אבישי פדהצור: היתה לנו הבעיה הזאת, שלא ידענו להתמודד אתה, ויש תקנת משנה (ד) – נראה אותה תכף – שבאה להסדיר בדיוק את הנקודה הזאת - מתי אני רואה תעודה שפקעה ככזו שניתן עוד לחדשה, ואז הולכים לרופא מוסמך, ומתי אני רואה תעודה רפואית שפקעה כתעודה שצריכים לקבלה מחדש מפאת חלוף הזמן.

<אבישי פדהצור: זו תקנת משנה (ד).

<אבישי פדהצור: מייד נגיע אליה.

<אבישי פדהצור: עד כאן תקנות משנה (א) ו-(ב).

יצחק וקנין: (ג).

<אבישי פדהצור: (ג) נותן תעודה רפואית כאמור בתקנות משנה (א) או (ב) יציין בה את יום נתינתה.

<אבישי פדהצור: (ד) על מי שהתעודה הרפואית שבידיו – (1) טרם פקעה או פקעה וטרם חלפו חמש שנים מיום פקיעתה - יחולו הוראות תקנת משנה (ב); (2) פקעה וחלפו חמש שנים מיום פקיעתה - יחולו הוראות תקנת משנה (א).

יצחק וקנין: מה אומרת תקנת משנה (ב)?

יצחק וקנין: שהוא יוכל לחדשה על-ידי רופא; לא על-ידי רופא הרשות.

<אבישי פדהצור: בדיוק.

<אבישי פדהצור: אם התעודה שלי היא טרייה – עד חמש שנים – אני הולך לרופא מוסמך בכיר - תודה רבה.

<אבישי פדהצור: חמש שנים חלפו – רואים אותי כמי שצריך לקבל את התעודה הרפואית מחדש, ואני הולך לרופא הרשות.

יצחק וקנין: הערות על זה?

יצחק וקנין: בבקשה.

<עמרי טלמון: יש הערה אחת, שאמרתי אותה, אבל אגיד אותה שוב.

<עמרי טלמון: כשאני מסתכל על הנהוג בארצות הברית – נניח, קברניט של 747, הוא מוציא תעודה רפואית בתוקף ששה חודשים, אם איני טועה.

<עמרי טלמון: בפקיעתה הוא נשאר בלי תעודה רפואית, אבל נניח שהוא הולך לשנת שבתון, ורוצה בשנת שבתון להטיס דאון או מטוס קל, ושם תוקף התעודה הוא שנתיים.

<עמרי טלמון: מה שקורה בארצות הברית – כשתעודה ברמה יותר גבוהה, פג התוקף, היא הופכת אוטומטית לתעודה ברמה יותר נמוכה, עם התוקף שלה.

<עמרי טלמון: כך חוסכים לאדם את הצורך להיבדק שוב.

<עמרי טלמון: נדמה לי שיש מקום להכניס את זה.

יעקב פרי: מה שהוא אומר – אם יש לך דרגה הכי גבוהה, צריך להוריד אותה בהדרגה, נכון?

יעקב פרי: כלומר לאפשר לך לטוס בדאון ולא בג'מבו.

<עמרי טלמון: נכון.

יצחק וקנין: מה שאנחנו מדברים פה זה מישהו שלא חידש את התעודה.

יצחק וקנין: הוא יוכל לקבל עם החידוש, גם להטיס את הג'מבו.

יצחק וקנין: מה אנחנו אומרם – אם הוא לא בא, אני אאפשר לו לטוס על כלי – אני יודע מה קרה לו באותה תקופה?

יצחק וקנין: יש פה הבחנה דקה שאנחנו צריכים - אם אין פה שום סיכון, זו השאלה.

יצחק וקנין: רבותיי, מה דעתכם?

<ארז פלס: אני יכול להוסיף, שעל-פי ה-ICAO , לפי ANNEX1, שאנחנו מאמצים אותו, סוג התעודה הנדרש נגזר מסוג הרשיון.

<ארז פלס: תוקף נגזר מסוג התעודה.

<ארז פלס: רוצה לומר שתוקף התעודה הוא לא לפי ההפעלה כמו שמר טלמון אמר, כמו שהאמריקאים עושים, כמו שהם עושים בניגוד לסטנדרטים של ה-ICAO.

<ארז פלס: מכיוון שאנחנו מאמצים את הסטנדרטים, חשבנו שלא נכון לעשות את השינוי הזה.

יעקב פרי: פקע – פקע.

<ארז פלס: נכון.

יעקב פרי: ירצה לטוס רק על דאוס – שיבוא ויקבל את הדרגה שהוא צריך לקבל לצורך הטסת דאון.

יעקב פרי: אני בכוונה לוקח את הקצוות.

<ארז פלס: ירצה לטוס בהפעלה כללית – מכיוון שהוא מחזיק סוג רשיון של טייס תובלה בנתיבי אוויר, הוא נדרש לסוג תעודה מס' 1.

<ארז פלס: הוא נדרש לזה לפי – אמרתי, אנחנו מאמצים פה לגמרי את ה-ICAO.

יצחק וקנין: אני מקבל.

יצחק וקנין: תקנה 7.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד התקנה – פה אחד תקנה 7 אושרה.

יצחק וקנין: אושר.

יצחק וקנין: 8.

<אבישי פדהצור: 8.

<אבישי פדהצור: החלפת תקנה 65.

<אבישי פדהצור: במקום תקנה 65 לתקנות העיקריות יבוא: המוסמכים לערוך בדיקות רפואיות.

<אבישי פדהצור: 65 (א) רופא מוסמך רשאי לערוך בדיקה רפואית ראשונית, בדיקה רפואית תקופתית או בדיקת ביקורת לצורך קבלת תעודה רפואית מתאימה לדרגת בריאות סוג 2 ולצורך קבלת תעודה רפואית מתאימה לדרגת בריאות סוג 3.

<אבישי פדהצור: (ב) רופא מוסמך בכיר רשאי לערוך בדיקה רפואית ראשונית, בדיקה רפואית תקופתית או בדיקת ביקורת לצורך קבלת תעודה רפואית מתאימה לדרגת בריאות סוג 1, לצורך קבלת תעודה רפואית מתאימה לדרגת בריאות סוג 2 ולצורך קבלת תעודה רפואית מתאימה לדרגת בריאות סוג 3.

יעקב פרי: יש שלושה סוגים?

<אבישי פדהצור: כן.

<אבישי פדהצור: (ג) ועדה רפואית רשאית, לבקשת רופא הרשות, לערוך כל בדיקה רפואית לפי פרק זה; סיימה הוועדה הרפואית עריכת בדיקה כאמור, תעביר את תוצאותיה לרופא הרשות.

<אבישי פדהצור: תקנה 65 לתקנות העיקריות עוסקת – היום קוראים לה בדיקות רפואיות, ותוכנה זה אילו בדיקות מוסמך לערוך איזה רופא.

<אבישי פדהצור: התקנה היום לא מנוסחת בהלימה למס' 1 לאמנת שיקגו, וגם לא שמה את הדגש על מה שאנחנו כן מבקשים לשים פה – על סוג התעודה הרפואית.

<אבישי פדהצור: היא אומרת:

<אבישי פדהצור: אם אתה מבקש רשיון טיס כזה, זה הרופא שיבדוק אותך.

<אבישי פדהצור: החשוב לגבינו הוא סוג התעודה הרפואית, שהיא יכולה להשתנות.

<אבישי פדהצור: זה בהתאם גם לטרמינולוגיה של נספח 1.

<אבישי פדהצור: לכן אנחנו מבקשים לשנות את זה.

<אבישי פדהצור: אנחנו באים להגדיר – אחת, מה הסמכות של רופא מוסמך, לתת תעודה רפואית, וזה לצורך העניין לסוגי התעודות הרפואיים הפחות תובעניים- - -

יעקב פרי: רופא מוסמך בכיר יכול לעשות את שלוש הדרגות, ורופא מוסמך יכול לעשות רק את 2 ו-3.

<אבישי פדהצור: כן, השתיים הנמוכות, במירכאות.

<אבישי פדהצור: בנוסף, כפי שאמרנו קודם, אנחנו רוצים להגדיר פה גם את סמכות הוועדה הרפואית.

<אבישי פדהצור: הוועדה הרפואית כאמור היא כלי עזר בידיו של רופא הרשות.

<אבישי פדהצור: אין לה סמכויות משלה, אלא שהיא פועלת לפי בקשתו של רופא הרשות.

<אבישי פדהצור: אם הוא צריך עזרה או ייעוץ בנושאים מקצועיים, שבהם אין לה מומחיות, כאשר אדם לא עבר את הבדיקות הרפואיות, והוא רוצה לעבור חוות דעת שנייה, הוא פונה אליה מיוזמתו, ואנחנו קובעים פה – אחד, שהיא עושה את הבדיקות לבקשתו, ובי"ת, שאת תוצאות הבדיקות היא צריכה להעביר אליו.

יעקב פרי: מה קורה עם ערר?

יעקב פרי: הוועדה קבעה שאני לא כשיר.

יעקב פרי: למי אני מערער?

יעקב פרי: בנושא הרפואי – לא בנושא של כישורי הטיסה.

<אבישי פדהצור: הוועדה רק מגבשת המלצות לרופא הרשות.

<אבישי פדהצור: אם רופא הרשות קובע שאתה לא כשיר רפואית, יש לפי חוק הטיס ועדת ערר רפואית, גם בתקנה הזאת, בעצתו הטובה של עו"ד - נראה את זה מאוחר יותר, אבל יש תהליך של ביקורת מינהלית על החלטת רופא הרשות.

<אבישי פדהצור: הוא לא האומר האחרון בסיפור הזה.

<איתי עצמון: יכול להיות שלשם השלמת התמונה אולי כדאי לעבור לטבלת דרגות הבריאות, בעמוד 7?

<איתי עצמון: כדי לאשר גם את הטבלה הזו?

<איתי עצמון: אני מציע שאולי – אני לא חושב שיש צורך להקריא את כל הטבלה.

<איתי עצמון: חברי הכנסת יעיינו בטבלה, ונשמע הסבר מגורמי המקצוע.

<אבישי פדהצור: בסדר גמור.

<אבישי פדהצור: דיברנו רבות על מה שקראנו לו סוג התעודה הרפואית.

<אבישי פדהצור: אז הנה לנו הפירוט של מהו אותו סוג של תעודה רפואית.

<אבישי פדהצור: כפי שאנו רואים, יש לנו שלוש דרגות של בריאות, שעליהן נותנים תעודה רפואית, ולגבי כל סוג כזה יש לנו הגדרה של מהי הסוגיה הרפואית שבודקים, ומה התדירות.

<אבישי פדהצור: כפי שאנחנו רואים - היתה לנו פה טעות סופר, אז ניקח את זה כדוגמה – בדיקת אודיומטריה.

<אבישי פדהצור: יכולות שמיעה.

<אבישי פדהצור: לדרגת בריאות סוג 1 אנחנו רואים שיש לנו חלוקה לפי גיל.

<אבישי פדהצור: קודם כל, בבדיקה הראשונה אתה חייב לעשות את הבדיקה הזאת.

<אבישי פדהצור: אם טרם מלאו לך 40 שנים, אתה צריך כל חמש שנים לעשות את הבדיקה הזאת.

<אבישי פדהצור: אם התעודה הרפואית שלך תקפה, נניח, לשנה, אתה לא צריך כל שנה לעשות את הבדיקה, אבל כל שנה חמישית – כן.

<אבישי פדהצור: אם מלאו לך יותר מ-40 שנים, אתה צריך כל שנתיים, מתוך הנחה שעם הגיל כישורינו לא הולכים ומתחדדים, חושינו.

<אבישי פדהצור: פה יש לנו הטבלה, שהיא מאוד מפורטת לגבי כל סוג בריאות.

<אבישי פדהצור: אדוני ודאי ישאל – ואיזה סוג בריאות קשור לאיזה רשיון?

<אבישי פדהצור: זה מופיע בתוספת הראשונה – תכף ניגע בזה.

<אבישי פדהצור: שם יש הקשר שנעשה בין סוג הרשיון לסוג הבריאות, וזה נסגר בטבלה הזאת.

יצחק וקנין: אם כך, נחזור לתקנה 65, ונאשר.

<איתי עצמון: ניתן עכשיו לאשר את תיקון 8, החלפת תקנה 65.

יצחק וקנין: יש הערות?

יצחק וקנין: אין.

<איתי עצמון: וכן את הטבלה שמופיעה בפסקה (5) לתקנה 18.

<איתי עצמון: זה תיקון התוספת הראשונה, הטבלה שכרגע דיבר עליה עו"ד פדהצור.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד התקנה – פה אחד תקנה 8 אושרה.

יצחק וקנין: תקנה 8 אושרה, שהיא החלפת תקנה 65.

יצחק וקנין: תקנה 9.

<אבישי פדהצור: 9.

<אבישי פדהצור: תיקון תקנה 66.

<אבישי פדהצור: בתקנה 66 לתקנות העיקריות – (1) במקום תקנות משנה (א) ו- (א1) יבוא: (א) סוג דרגת בריאות של תעודה רפואית יהיה כמפורט בפרק ה- 1 לתוספת הראשונה.

<אבישי פדהצור: (א1) תעודה רפואית תהיה תקפה מיום נתינתה.

<אבישי פדהצור: (א2) תקופת התוקף של תעודה רפואית - (1) תהיה למשך הזמן המפורט בטבלה בפרק ה- 12 לתוספת הראשונה, זולת אם מצא רופא הרשות כי תוצאות הבדיקה הרפואית שבוצעה למבקש מחייבות את קיצור תקופת תוקפה; (2) תימנה מיום עריכת הבדיקה כאמור בתקנות 61(א)(2) או (ב)(2), לפי העניין.

<אבישי פדהצור: (א3) על אף האמור בתקנת משנה (א2), לעניין מניין תקופת תוקפה של תעודה רפואית, יראו בדיקה רפואית שבוצעה כאמור בתקנה 61(א)(2) או (ב)(2), בתוך 45 ימים לפני יום פקיעת תוקפה של התעודה הרפואית שבידי בעל הרישיון, כאילו בוצעה ביום פקיעת התוקף שלה.

<אבישי פדהצור: (א4) תוקפה של תעודה רפואית יצוין בגוף התעודה.

<אבישי פדהצור: (2) בתקנת משנה (ב)(1), במקום "בתקנות ועדות חקירה" יבוא "בתקנות החקירה"; (3) בתקנת משנה (ג), במקום "בדיקה תקופתית" יבוא "בדיקת ביקורת".

<אבישי פדהצור: אסביר.

<אבישי פדהצור: תקנה 66, כותרתה היום – תקופת תוקפה של תעודה רפואית.

<אבישי פדהצור: בזה אנחנו לא נוגעים.

<אבישי פדהצור: שם מפורט מה שדיברנו עליו עד עכשיו.

<אבישי פדהצור: יש לנו פירוט של סוגי התעודות הרפואיות, ואז כתוב לנו – אם מבקש סוג התעודה הרפואית הזו הוא עד גיל מסוים, התוקף הוא עד כך וכך שנים.

<אבישי פדהצור: אם מלאו לו כך וכך שנים, אז תקופת התוקף קצרה יותר וכו'.

<אבישי פדהצור: הטבלה הזאת, שקיימת בתקנה היום, מתייחסת לגיל ולתקופת התוקף.

<אבישי פדהצור: הטבלה הזאת לא הולמת את הוראות נספח 1 לאמנת שיקגו, כפי שתוקנה ב-2005, בין היתר בכך שהוראות האמנה המתוקנות מתייחסות גם לסוג ההפעלה, כלומר לא מספיק שיש לך רשיון טייס מסחרי, אלא שמסתכלים גם על סוג ההפעלה שלך.

<אבישי פדהצור: כלומר עד היום, אם היה לי רשיון טייס מסחרי, בין שטסתי עם עוד טייס, בין שטסתי לבד, אחת היתה תקופת התוקף של התעודה הרפואית שלי.

<אבישי פדהצור: בא ICAO ועשה פה סדר.

<אבישי פדהצור: אמר: לכל הפעלה, מאפיינים שלה.

<אבישי פדהצור: הפעלה עם טייס אחד, כשאין לי טייס נוסף, יש לה מאפיינים שאני צריך להחמיר יותר בתקופת התוקף של התעודה הרפואית; הפעלה שיש בה שני טייסים, אפשר להאריך את תקופת התוקף, כי אחד יכול לגבות את חסרונותיו של השני, ולכן אנחנו מבקשים לקבוע פה הסדר חדש, שמחליף את תקנת משנה (א) בתקנה 66, ואומר: סוג דרגת בריאות יהיה לפי התוספת הראשונה, תקופת התוקף היא לפי הטבלה המפורטת בתוספת ה-12, ועוד מעט נפתח את התוספת ה-12- - -

יצחק וקנין: עדיף שכבר עכשיו.

<אבישי פדהצור: בעמוד 8 בנוסח שהעברתי זה מקרוב, כותרתו – יש שם הפרק ה-12.

<אבישי פדהצור: כותרתו: תוקף תעודה רפואית.

<אבישי פדהצור: כתוב שם כך: משך תוקפה של תעודה למבקש או לבעל רישיון עובד טיס בנסיבות כמפורט בטור ב', לדרגת בריאות כמפורט בטור א', יהיה לפי המפורט בטור ג'.

<אבישי פדהצור: נעשה סדר.

<אבישי פדהצור: בטור א' אנחנו רואים את סוגי התעודות הרפואיות.

<אבישי פדהצור: דרגות הבריאות – מי צריך תעודה רפואית, דרגת בריאות, מי צריך תעודה רפואית, דרכת בריאות סוג 1 וסוג 2 - יש בתקנה אחרת – עוד מעט ניגע בהם.

<אבישי פדהצור: בצד כל סוג כתובות הנסיבות שמאפיינות את אותו סוג.

<אבישי פדהצור: למשל, ניקח למשל את השורה הראשונה.

<אבישי פדהצור: אם אני מבקש רשיון טייס מסחרי עם הגדרים מסוימים, שטרם מלאו לי 40, או מלאו לי 40, אך טרם מלאו לי 60, ואני לא משמש טייס יחיד בהפעלה מסחרית או בהפעלה של כלי טיס לשם הסעת נוסעים, סליחה, או מלאו לי 60 שנים, ואיני משמש כטייס בהפעלה מסחרית, כלומר אני מטיס מטוס בהפעלה כללית עם רשיון של טייס מסחרי, אזי תקופת התוקף של התעודה הרפואית שלי היא 12 חודשים או – זה לפי הטור השלישי – אם אני טייס יחיד, בהפעלה מסחרית מורידים לי את התקופה לחצי.

<אבישי פדהצור: ואז כתוב פה: 12 חודשים או, אם הוא משמש בתפקיד טייס יחיד בהפעלה של כלי טיס לשם הסעת נוסעים בתמורה - עד יום מלאת לו 40 שנים וחצי או, אם הוא משמש בתפקיד טייס בהפעלה מסחרית של כלי טיס - עד יום מלאת לו 60 שנים וחצי, הכל לפי המוקדם מביניהם.

<אבישי פדהצור: אז יש לנו פה הכלל.

<אבישי פדהצור: הכלל הוא – סוג 1 לרשיון הזה, תקופת התוקף היא 12 חודשים.

<אבישי פדהצור: יכול להיות לנו מקרה, שבו אדם עובר את הבדיקה הרפואית יום לפני שמלאו לו 40.

<אבישי פדהצור: לכאורה לפי הפסקה הבאה, תקופת התוקף של התעודה הרפואית שלו – מלאו לו 40, והיא צריכה להיות חצי שנה – ואז יכול להיות מצב אבסורד: פלוני בן 39 ו-365 ימים, מחזיק בתעודה רפואית שהיא בתוקף שנה, ואילו חברו שהוא בן 40 ויום יידרש לתעודה רפואית שתוקפה הוא רק חצי שנה.

<אבישי פדהצור: יש לנו לכאורה על אותה מדרגת גיל שני תקפים של תעודות רפואיות.

<אבישי פדהצור: אז קבענו פה הסדר, שהתעודה הרפואית, אם קיבלת אותה בסמוך למלאת לך 40, היא תהיה בתוקף עד מלאת לך 40 וחצי, כלומר בשביל למנוע את מצב הדברים הזה, שבאותה דרגת גיל תהיה שונות גדולה בין בעלי- - -

יעקב פרי: של מי האחריות?

יעקב פרי: של כל טייס, או של החברה המעסיקה, או אתם שולחים תזכורת?

יעקב פרי: איך זה עובד בפועל?

<אבישי פדהצור: צריך להפריד פה בין כמה דברים.

יצחק וקנין: היה צריך להיות אתי בחוק הטיס, יעקב.

יצחק וקנין: ..

יצחק וקנין: הייתי לבד פה - מי בעד?

יצחק וקנין: מי נגד....

<אבישי פדהצור: לשאלתך, אדוני.

<אבישי פדהצור: חוק הטיס מגדיר לנו את האחריויות.

<אבישי פדהצור: יש שם הוראה שאוסרת על אדם לעשות שימוש בזכויות שברשיונו, אלא אם כן יש לו תעודה רפואית.

<אבישי פדהצור: תקנות ההפעלה, שחלק מהן עוסק באחריות של בעל רשיון הפעלה אווירי, כלומר מי שיש לו רשיון להטיס נוסעים או טובין בתמורה, וגם שם יש לו חובות.

<אבישי פדהצור: למשל, בתקנות יש לו חובה, שלא להציב טייס, מעבר לחובה האישית של הטייס, גם חובה של המפעיל האווירי, שלא להציב טייס, אלא אם כן מתקיימות לגביו דרישות כאלה ואחרות.

<אבישי פדהצור: בלי קשר לאחריות החוקית, אם איני טועה, רת"א גם שולחת תזכורות.

<אבישי פדהצור: יש מערכת ממוחשבת.

<אבישי פדהצור: בזה יכולים יותר להרחיב אנשי המקצוע.

<אבישי פדהצור: זה כבר עניין מינהלי.

<אבישי פדהצור: האחריות ביסודה מוטלת על בעלי הרשיון.

יעקב פרי: השירות לציבור?

יצחק וקנין: כמו שהם שולחים לנו לחדש את רשיון הנהיגה.

יצחק וקנין: המערכת עובדת בצורה כזאת.

<איתי עצמון: יש שינויים משמעותיים נוספים – אני מתייחס לטבלה - לעומת המצב הקיים?

<אבישי פדהצור: הטבלה הזאת משנה לחלוטין את המצב הקיים, כפי שאמרתי.

<אבישי פדהצור: המצב הקיים הוא מאוד מכני – גיל ותקופת תוקף.

<אבישי פדהצור: פה הטבלה הזאת, ביישום של מס' 1, מכניסה גיל, מאפייני ההפעלה, ומזה גוזר את תקופת התוקף, שמזה מכניס לנו הרבה יותר גמישויות, כי אם עד היום היה לנו רשיון טייס מסחרי, ותקופת התוקף שלי היתה שנתיים, זה היה גורף – בלי קשר לשאלה, אם הייתי טס לבד או עם עוד טייס, או אם בכלל הייתי מפעיל את כלי הטיס הזה בהפעלה כללית.

<אבישי פדהצור: הטבלה החדשה כן יוצרת התאמה פה, וכפועל יוצא מזה גם קיצור תקופות התוקף.

יעקב פרי: אני לא רוצה להיכנס – אני גם לא מרגיש שאני בקי בכלל באיזה סוג של בדיקות רפואיות, אבל מה ששמענו בתקשורת – יש בדיקות נפשיות או יש משהו דומה לכך?

<יוסף הלל פקטור: רוב הבדיקות הן בדיקות שגרתיות.

יצחק וקנין: יעקב, אנחנו בחוק הטיס עשינו פעולה שלא היתה קיימת, ICAO .

יצחק וקנין: היו ויכוחים קשים בחוק הטיס, ובסוף אני קיבלתי את דעתו של הרופא, של רת"א, ואנחנו בין המובילים בדבר הזה בנושא של בדיקות רפואיות.

יצחק וקנין: אולי שלוש מדינות בעולם שכן אימצנו בתקנות שלנו – היינו מפגרים בכל תקנות הטיס באותה תקופה, אבל אחרי שהעברנו את כל חוק הטיס, אני חושב שבנושא הזה אנחנו בין המדינות המובילות.

<יוסף הלל פקטור: בהמשך, קיימות כמובן כמה תחומים שמאוד קריטיים בקשר להמשך עם הגיל – ראייה, שמיעה, בעיות לבביות, הצורך באגומטריה וכו', ואת זה אנחנו מוסיפים בהתאם גם לסוג התעודה וגם לגיל הטייס.

יעקב פרי: את זה הבנתי.

יעקב פרי: שאלתי, אם יש התייחסות למצבו הנפשי.

<יוסף הלל פקטור: זו שאלה קשה ביותר.

<יוסף הלל פקטור: בשלב זה אין לנו מבחן פסיכולוגי שאנחנו עושים.

<יוסף הלל פקטור: אנחנו מעודדים את הרופא התעופתי, שבודק את האיש, להתרשם.

<יוסף הלל פקטור: ודבר שני, האדם חייב להצהיר בחתימתו, שהוא לא מקבל טיפול נפשי או תרופות פסיכיאטריות, והוא מצהיר על זה כל פעם מחדש.

<ארז פלס: ברשותך, תוספת.

<ארז פלס: בחוק הטיס – וזה מה שיושב-ראש הוועדה התייחס אליו - הוכנס סעיף שמחייב רופא בודק באשר הוא, אשר יודע שהנבדק הוא עובד טיס, לדווח לרופא הרשות במקרה שהוא חושב שיש בעיה.

<ארז פלס: אני יכול לעדכן את הוועדה, שמאז החוק היו לנו מספר פניות מרופאים גם בתחום הנפשי, מבתי חולים מסוימים, שפעלו בדיוק לפי החוק.

<ארז פלס: זה לא קיים - בגרמניה או במקומות אחרים יש חסיון.

<ארז פלס: שם זה לא קיים.

<ארז פלס: אצלנו זה מופיע בחוק.

יצחק וקנין: בדרך כלל אתה שואל אותו מה המקצוע.

יצחק וקנין: אם הוא חובב, יגיד: המקצוע שלי – נגיד, אני רואה חשבון, כל מקצוע אחר.

יצחק וקנין: הוא לא יגיד שאני טייס.

יצחק וקנין: ברגע שהוא אומר שהוא טייס, חלה חובה על הרופא שבודק אותו, לדווח.

יצחק וקנין: באמנות הבין-לאומיות, בחלק מהמדינות זה לא קיים בכלל.

יצחק וקנין: אנחנו אימצנו את זה.

יצחק וקנין: אנחנו רואים שיש בעיה, שחלק מהאנשים יכולים לעלות על מטוסים, והם בבעיה נפשית.

יצחק וקנין: הוא אומר: תמות נפשי עם פלשתים.

יצחק וקנין: כבר קרו כמה מקרים כאלו.

יצחק וקנין: אני חושב שאפילו צריך להגביל את זה יותר; שזה מחייב גם את רופא המשפחה, וכל גורם; גם מחייב את הנבדק לומר אם הוא טייס או לא, כי אם הוא לא יגיד שהוא טייס, אין לו על מ לדווח.

יצחק וקנין: בבקשה.

<אלי רוזנברג: שתי נקודות.

<אלי רוזנברג: אחת, הערה כללית.

<אלי רוזנברג: כשאני בוחן את ההמלצות בתחום רפואה תעסוקתית ואת התוקף שלהן – יש מסורת, וקשה לבחון את המדעיות של כל המלצה שם.

<אלי רוזנברג: למה לעשות ארגומטריה בדיוק בתדירות הזאת, וכו'?

<אלי רוזנברג: בעולם של רופאי משפחה, שעושים בדיקות מניעתיות, שכולנו עוברים מגיל מסוים, יש יותר היתלות במדע הטהור.

<אלי רוזנברג: אני נכנס לזה, כי בנושא הנפשי, ועמיתי ד"ר פקטור, אני מניח שיסכים אתי - מקובל בנושא של דיכאון שמוביל להתאבדות, לשאול שתי שאלות, וזה מופיע בהנחיות לכל רופא משפחה, כשהוא פוגש מדי תקופה את המטופל שלו.

<אלי רוזנברג: אני לא יודע אם זה המקום להכניס את זה, אבל אני חושב שראוי לציין בוועדה, שאם אנחנו נוגעים בנושא הנפשי, כפי ששאלת, חבר הכנסת, שישקלו ברת"א את הכנסת שתי השאלות האלה – אחת, אם אתה מרגיש יותר עצוב ממצבך הרגיל בשבועות האחרונות, וכן לגבי חוסר הנאה.

<אלי רוזנברג: אתה שתי שאלות מקובלות בספרות.

<אלי רוזנברג: דבר שני, לגבי נושא רופא משפחה – אני גם מכיר את זה מצד אשתי – רופאת משפחה באחת הקופות הגדולות – אחת ההמלצות, אני חושב, שיכולה לפתור את הבעיה שהועלתה כאן – ודיברנו על זה לפני הישיבה, ואני יודע ששוקלים את זה ברת"א – זה, כמו שבמכון הרפואי לבטיחות בדרכים, שיהיה צורך שמתייצב טייס או עוסק בהובי בטייס, שמגיע לרופא התעופתי, שיבקש מרופא המשפחה, הרופא הכללי, הרופא הפנימי שלו שייתן סיכום מידע רפואי, שמעיד שהוא דיווח שהוא איש צוות אויר, ושהרופא הזה סיכם את התקשורת כמו במרב"ד - פתרון יחסית פשוט.

<אלי רוזנברג: יש פתרונות אחרים – וזה עלה בעקבות תאונה שהיתה בארץ לפני כשנה-שנה וחצי, שנחקרה במשרד התחבורה, והייתי שותף לחקירה הזאת.

יצחק וקנין: יואל.

<יואל פלדשו: אנחנו התלבטנו קשה מאוד, מן הסתם, אם אנחנו צריכים לצאת עם הוראות מעבר למה שקיים כיום.

<יואל פלדשו: בהתבסס על הניסיון שלנו, על הציבור שלנו, שהוא יחסית קטן ואינטימי, עדיין 80% ממנו הם אנשים שטסים או טסו חיל אויר, וגם תרבות הדיווח היא בסדר, אנחנו לא רואים שום סיבה כרגע לשנות את הכללים.

<יואל פלדשו: דנו על זה כמה פעמים אחרי ועדת הביניים, אחר כך בוועדה הסופית.

<יואל פלדשו: אפילו פנינו לחברות, והצענו איזשהו טלפון אנונימי כזה.

<יואל פלדשו: אלה דברים שצריכים לבוא בזרימה.

<יואל פלדשו: אבל המערך שלנו הוא קטן.

<יואל פלדשו: זה לא אלפי טייסים.

<יואל פלדשו: בסך הכול אנחנו מרגישים שאנחנו לא צריכים להקשות יותר.

יצחק וקנין: אוקיי.

<איתי עצמון: יש לי הערה לגבי תקנת משנה (א2), לעניין תקופת התוקף של התעודה הרפואית.

<איתי עצמון: תקופת התוקף, לפי התקנה, וכפי שכרגע דנה בכך הוועדה, קבועה בפרק ה12 לתוספת הראשונה, הטבלה שכרגע עסקנו בה.

<איתי עצמון: בתקנת משנה (א2) המוצעת, מוצע לתת סמכות לרופא הרשות, לקצר את תקופת התוקף, אם הוא רואה כי תוצאות הבדיקה הרפואית שבוצע למבקש, מחייבת זאת.

<איתי עצמון: השאלה – אני מניח שזה לפי שיקול דעתו הרפואית.

<איתי עצמון: איך הוא מחליט בכמה לקצר את התקופה?

<איתי עצמון: כי יש לנו כאן מצב שבו תקופת תוקף קבועה בחקיקת משנה, בתקנות לפי התיקון המוצע, ורופא הרשות יכול לחרוג מכך.

<יוסף הלל פקטור: לרוב מקרים כאלה הם אחרי ועדה רפואית, שאותה ועדה רפואית ממליצה לתת לאדם ויתור של התעודה הרפואית, בתנאי שבמקום, נגיד, שנה, זה יהיה אחרי חצי שנה, החידוש.

<יוסף הלל פקטור: זה רוב המקרים.

<יוסף הלל פקטור: יש גם מקרים, שבהם אדם אחרי, נגיד, ניתוח לבבי, ויש לו סטנטים, והוא זקוק לביקורת כל חצי שנה אצל הקרדיולוג שלו, ואז אני, לפי שיקול דעת קליני שלי, מקצר את תקופת תוקף התעודה – במקום, נגיד, שנה לחצי שנה, או במקום שנתיים לשנה.

<יוסף הלל פקטור: זה בדרך כלל בידיעת ובהסכמת הנבדק עובד הטיס.

<יוסף הלל פקטור: אין לנו בעיה עם זה.

<יוסף הלל פקטור: אף אחד לא מתווכח עם הצורך הזה.

<איתי עצמון: כי אני מניח שהברירה היא לא לתת.

<איתי עצמון: ככלל, הקיצור הוא ב-50% לעומת התקופה.

<אבישי פדהצור: זה תלוי נסיבות.

<ארז פלס: זה גם תלוי נסיבות, כפי שהרופא של הרשות אמר, וגם בחלק לא קטן מהמקרים, זה גם דורש שהם יביאו איזושהי בדיקה שהם עשו אחרי אותה תקופה – נגיד, כפי שהוא אמר, הבדיקה של רופא לבבי – הם מעבירים לנו את התוצאה, ואז רופא הרשות יכול לבחון.

<יוסף הלל פקטור: אגב, בתוך ה-ICAO יש סעיף שדן בזה, שנותן סמכות לרופא הרשות, לקצר את תקופת התוקף.

יצחק וקנין: בבקשה.

<עמרי טלמון: בעניין הזה אני רוצה להזכיר מחקר שעשיתי בזמנו על הנושא של בדיקות רפואיות, ששם היה מדובר על גרימת תאונות על-ידי סיבות רפואיות.

<עמרי טלמון: נבדקו 19,500 תאונות בארצות הברית של הפעלה כללית, צריך לומר.

<עמרי טלמון: נעזרתי קשות בזה במוסד לבטיחות של אגודת הטייסים בעלי המטוסים האמריקאית.

<עמרי טלמון: התוצאות היו די מעניינות, מפני שתאונות שנגרמו בגלל סיבות רפואיות אמתיות - למשל, אם הטייס קיבל כדור בראש, זו בעיה רפואית שלו, אבל זה לא מה שאנחנו מתכוונים.

<עמרי טלמון: היו שני מקרים כאלה.

<עמרי טלמון: הם היו 0.4%, כלומר מספר זניח.

<עמרי טלמון: מתוכם היה ספק לגבי המחצית – מה בדיוק קרה שם, כי לפעמים לא יודעים בדיוק מה הסיבה.

<עמרי טלמון: נגיד שלקחנו לחומרה, ומקום שהיה ספק, זה היה כלול.

<עמרי טלמון: לכן תוספת של בדיקות רפואיות מסוג זה או אחר, אינה משפרת, או לוקחים טייס גרמני שנכנס בהר, זה אחד מתוך X - בגלל זה אי-אפשר להכביד על ציבור גדול של אנשים.

יצחק וקנין: ברור.

יצחק וקנין: מקובל.

יצחק וקנין: הערות?

יצחק וקנין: אין.

יצחק וקנין: הקראנו את כל סעיף 9.

<איתי עצמון: וכן את תקנה 18(6), הטבלה.

<אבישי פדהצור: ברשותך, אדוני, בטבלה יש טעות סופר, בשורות 16, 17, 18 - במקום מפקח על תעבורה אווירי, צריך: מפקח על תנועה אווירי.

יצחק וקנין: זה כבר מתוקן.

<איתי עצמון: וחוץ משינוי הטרמינולוגיה הזה, הטבלה תקפה.

יצחק וקנין: אז אנחנו מאשרים תיקון תקנה 66, סעיף 9, כולל הטבלה.

<איתי עצמון: 18(6).

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד – פה אחד תקנה 9 ו-18(6) אושרו.

יצחק וקנין: אושר.

<אבישי פדהצור: תקנה 10.

<אבישי פדהצור: תיקון תקנה 68.

<אבישי פדהצור: בתקנה 68 לתקנות העיקריות – (1) בתקנת משנה (א)(1), במקום "אישרה בכרטיסו הרפואי" יבוא "מצאה"; (2) תקנת משנה (ב) - בטלה.

<אבישי פדהצור: תקנה 68 לתקנות העיקריות עוסקת במקרים מיוחדים.

<אבישי פדהצור: מה זה אומר – אותם מקרים שבהם אותו אדם אינו עומד במערך הבדיקות הרפואיות שנקבע לגבי התעודה הרפואית שלו, ועולה השאלה, מה עושים אתו עכשיו?

<אבישי פדהצור: לא נותנים לו תעודה רפואית?

<אבישי פדהצור: נותנים לו בתנאים?

<אבישי פדהצור: וכו'.

<אבישי פדהצור: ההסדר שקבוע שם מפרט בין היתר, שוועדה רפואית שבודקת אותו צריכה לאשר בכרטיסו הרפואי כי.

<אבישי פדהצור: על זה אנחנו רוצים לומר שני דברים: קודם כל, אין לו כרטיס רפואי.

<אבישי פדהצור: חיפשנו, ואין כרטיס רפואי בתקנות.

<אבישי פדהצור: לכן זה מונח שלא מתחבר לכלום, ואפשר למחוק אותו.

<אבישי פדהצור: בנוסף, בהמשך למה שאמרנו קודם לגבי תפקידה של הוועדה הרפואית – הוועדה הרפואית לא קובעת ולא מאשרת.

<אבישי פדהצור: הוועדה הרפואית מגבשת עמדה מקצועית, ומעבירה אותה כהמלצה לרופא הרשות, שהוא בעל הסמכות.

<אבישי פדהצור: לכן גם בהקשר הזה יש לתקן את הנוסח, ולכן אנו מציעים – במקום המילים: אישרה בכרטיסו הרפואי, יהיה כתוב: מצאה, כלומר אם הוועדה הרפואית מצאה לגביו כך וכך, אז הרופא פועל כפי שהוא פועל.

<אבישי פדהצור: זה לגבי תקנת משנה (א).

<אבישי פדהצור: לגבי תקנת משנה (ב) – אותה אנחנו מבקשים לבטל.

<אבישי פדהצור: ההסדר היום בתקנת משנה (ב) עוסק בכלל באיש צוות השוהה מחוץ לישראל, ומבקש תעודה רפואית.

<אבישי פדהצור: בגדול, היא אומרת שאפשר להאריך את תוקף התעודה הרפואית שלו עד חצי שנה.

<אבישי פדהצור: ההסדר הזה – קודם כל הוא עומד בסתירה לכל מה שאמרנו עד עכשיו – שתוקף התעודה הרפואית הוא חשוב, הוא מכריע, הוא קובע, אי-אפשר לשנות אותו באבחת החלטה, שהוא מבוסס על מדדים רפואיים סטטיסטיים שצריכים להתקיים, מצד אחד; מצד שני, הוא לא עולה בקנה אחד עם דרישות נספח 1 לאמנה, שמגדיר תקופות תוקף, ומתנה את היכולת אם בכלל להאריך אותן.

<אבישי פדהצור: ושלוש, אומרים לגורמי המקצוע: זו תקנה שעד היום לא השתמשו בה בכלל - כנראה שגם אין בה צורך.

<אבישי פדהצור: לכן אנחנו מציעים שכל ההסדר הזה של הארכה גורפת של תעודה רפואית יבוטל, יימחק מקובץ התקנות.

יצחק וקנין: הערות?

יצחק וקנין: אין.

יצחק וקנין: אני מצביע על תקנה 68, סעיף 10.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד התקנה – פה אחד תקנה 10 אושרה.

יצחק וקנין: אושר.

יצחק וקנין: 11.

<אבישי פדהצור: תיקון תקנה 70.

<אבישי פדהצור: בתקנה 70 לתקנות העיקריות – (1) תקנת משנה (א) - בטלה; (2) בתקנת משנה (ב), במקום "כאמור בתקנת משנה (א)" יבוא "לפי סעיף 7(ב) לחוק"; (3) תקנת משנה (ג) - בטלה.

<אבישי פדהצור: זה בהמשך להערותיו הטובות של היועץ המשפטי במהלך חילופי התכתובות בינינו.

<אבישי פדהצור: תקנה 70 בנוסחה היום עוסקת בוועדת ערר רפואית, וקובעת מתי פונים אליה, את סדרי ישיבתה וכו'.

<אבישי פדהצור: כפי שאמרנו קודם, חוק הטיס, שנבדק אחרי התקנות, קובע הסדרים מפורשים לגבי הוועדה הרפואית – הרכבה, ישיבותיה וכו'.

<אבישי פדהצור: לכן גם כאן אנחנו מבקשים להתאים את תקנה 70 להוראות חוק הטיס.

<אבישי פדהצור: במסגרת זו קודם כל אנחנו מבקשים לבטל את תקנת משנה (א), שלמעשה מבשרת על הזכות, במירכאות, של מי שנפגע מהחלטה בעניין רפואי, לפנות לוועדת ערר.

<אבישי פדהצור: את זה חוק הטיס מגדיר.

<אבישי פדהצור: לכן תקנת מש (א) מיותרת.

<אבישי פדהצור: תקנת משנה (ב) מדברת על הפרוצדורה – תוך כמה זמן צריך להגיש ואיך ממציאים.

<אבישי פדהצור: הואיל והיא מפנה לתקנת משנה (א) שביטלנו, אנחנו מבקשים, במקום ההפניה, להפנות לסעיף לחוק.

<אבישי פדהצור: תקנת משנה (ג) עניינה סמכויות ועדת הערר הרפואית.

<אבישי פדהצור: אלה קבועות במפורש בחוק, ולכן אין צורך לחזור עליהן במפורש בתקנות, מה גם שהן מנוסחות שם בצורה יותר רחבה ויותר תכליתית.

<אבישי פדהצור: תקנת משנה (ד) - לא נגענו.

יצחק וקנין: הערות?

יצחק וקנין: אין.

יצחק וקנין: מי בעד תיקון תקנה 70, סעיף 11?

יצחק וקנין: מי נגד?

יצחק וקנין: הצבעה בעד התקנה – פה אחד תקנה 11 אושרה.

יצחק וקנין: אושר.

יצחק וקנין: 85.

יצחק וקנין: 12.

<אבישי פדהצור: 12.

<אבישי פדהצור: החלפת תקנה 85.

<אבישי פדהצור: במקום תקנה 85 לתקנות העיקריות יבוא: תוקף הרשיון.

<אבישי פדהצור: תקופת תוקפו של רישיון טייס מתלמד תהיה תקופת תוקף התעודה הרפואית שמחזיק בעל הרישיון.

<אבישי פדהצור: תקנה 85 עוסקת בתוקף הרשיון של טייס מתלמד, שמתחיל דרכו בעולם התעופה האזרחית.

<אבישי פדהצור: ההסדר שם היום הוא הסדר מבלבל ומבולבל.

<אבישי פדהצור: לכן אנחנו מבקשים לקשור אותו לאותם הסדרים שדיברנו עליהם קודם לגבי התעודה הרפואית, כלומר שתוקף הרשיון שלו יהיה כתוקף התעודה הרפואית שבידיו.

<אבישי פדהצור: אם הוא מבקש רשיון טייס מסחרי, יש לו תוקף מסוים, רשיון טייס פרטי וכו'.

<אבישי פדהצור: פשוט – לעשות הקרנה מתוקף התעופה הרפואית לתקף הרשיון בלי להיכנס להסדרים שיש בתקנה 85.

<אבישי פדהצור: לכתוב הסדר פשוט בן שלוש שורות.

יצחק וקנין: הערות?

יצחק וקנין: בבקשה.

<שי פופר: שי פופר, טייס פרטי.

<שי פופר: האם זה אומר שאם חידשת תעודה רפואית, מתחדש רשיון המתלמד שלך?

<ארז פלס: לא.

<ארז פלס: יש הסדרים שמגדירים מה נדרש לחדש.

<ארז פלס: אתה נדרש כמובן את התעודה הרפואית.

<ארז פלס: מתבצעות לגביך הבדיקות מול משטרת ישראל – היעדר הרשעות פליליו, ואתה נדרש לשלם אגרה לחידוש הרשיון.

<שי פופר: אבל אפשר לחדש.

<ארז פלס: כן.

יצחק וקנין: הערות נוספות?

יצחק וקנין: אין.

יצחק וקנין: אנחנו מאשרים את תקנה 85, סעיף 12.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד התקנה – פה אחד תקנה 12 אושרה.

יצחק וקנין: אושר.

<איתי עצמון: אני מציע שאת התקנות הבאות, תקנות 13 עד 17, תקרא ברצף, כי הן עוסקות באותו עניין – רק על החלפת מינוחים.

<אבישי פדהצור: תיקון תקנה 94.

<אבישי פדהצור: 13.

<אבישי פדהצור: בתקנה 94 לתקנות העיקריות - בפסקה (1), במקום "טייס מסחרי בבלון מאויש" יבוא "טייס מסחרי ובו הגדר בלון מאויש".

<אבישי פדהצור: (2) בפסקה (2), במקום "בבלון חופשי" יבוא "בבלון מאויש".

<אבישי פדהצור: תיקון תקנה 95.

<אבישי פדהצור: בתקנה 95(א) לתקנות העיקריות, במקום "בלון חופשי" יבוא "בלון מאויש".

<אבישי פדהצור: תיקון תקנה 101.

<אבישי פדהצור: 15.

<אבישי פדהצור: בתקנה 101 לתקנות העיקריות, בכותרת השוליים, במקום "בבלון חופשי" יבוא "בבלון מאויש".

<אבישי פדהצור: 16.

<אבישי פדהצור: תיקון תקנה 114.

<אבישי פדהצור: בתקנה 114(א) לתקנות העיקריות, במקום "בלון חופשי" יבוא "בלון מאויש".

<אבישי פדהצור: 17.

<אבישי פדהצור: תיקון תקנה 119.

<אבישי פדהצור: בתקנה 119(9) לתקנות העיקריות, במקום "בלון חופשי" יבוא "בלון מאויש".

<אבישי פדהצור: הטעם שבבסיס כל התיקונים האלה, שאנחנו משנים את הטרמינולוגיה – במקום לקרוא לזה בלון חופשי, אנחנו קוראים לזה בלון מאויש.

<אבישי פדהצור: מתאימים לזה את התקנות.

יצחק וקנין: הערות?

יצחק וקנין: אין.

יצחק וקנין: מאשרים את תקנה 95, מ-13 עד 17.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד התקנות – פה אחד תקנות 17-13 אושרו.

יצחק וקנין: אושר.

<אבישי פדהצור: תיקון התוספת הראשונה.

<אבישי פדהצור: 18.

<אבישי פדהצור: בתוספת הראשונה לתקנות העיקריות.

<אבישי פדהצור: (1) בסעיף 1.1- (א) בסעיף קטן (א)- (1) בפסקה (1), במקום "הליקופטר" יבוא "רוטורקרפט, ספינת אוויר"; (2) פסקאות (3) ו-(4) יימחקו.

<אבישי פדהצור: (ב) בסעיף קטן (ב) - בפסקה (1) במקום "הליקופטר" יבוא "רוטורקרפט, ספינת אוויר"; (2) בפסקה (2), במקום "רישיון טיס פרטי לדאון" יבוא "רישיון טיס ובו הגדר דאון"; (3) פסקה (3) - בטלה; (4) בפסקה (4), במקום "לבלון חופשי" יבוא "ובו הגדר בלון מאויש"; (5) אחרי פסקה (5) יבוא: (6) רישיון נווט טיס; (7) רשיון טכנאי טייס; (8) רשיון טייס מתלמד.

יצחק וקנין: עד כאן .

יצחק וקנין: אני מציע שאחרי זה נמשיך.

<אבישי פדהצור: התוספת הראשונה לתקנות הרשיונות מפרטת את הדרישות הרפואיות שנדרשות לגבי עובד טיס, ושם אנחנו מוצאים את מה שדיברנו עליו כל הדרך – איזה סוג תעודה רפואית נדרש לגבי איזה בעל רשיון.

<אבישי פדהצור: גם כאן אנחנו צריכים לסדר את התקנות כך שתהלומנה את ה- - - מבחינת הדרישות, היום לגבי רשיון מסוים, אנחנו דורשים תעודה רפואית מסוג אחד, בעוד שה- ICAO דורשים לגבי הרשיון הזה תעודה רפואית מסוג אחר.

<אבישי פדהצור: הגיע הזמן לעשות סדר גם באכסניה הזאת, ולכן אנחנו מבקשים – אחת, להוסיף הגדרים, לפרט.

<אבישי פדהצור: היום אין לנו התייחסות לכלי טיס שנקרא ג'ירופלן.

<אבישי פדהצור: לא אפרט, כי זה נושא מקצועי, אבל זה כלי טיס עם כנף קבועה, שיש לו גם כנף סובבת, שלא מחוברת למנוע.

<אבישי פדהצור: יש לו כנף בסובבת שנותנת לו את העילוי.

<אבישי פדהצור: זה לא הליקופטר, זה לא מטוס, זה משהו באמצע.

<אבישי פדהצור: הוא שייך למשפחת הרוטורקרפטים.

<אבישי פדהצור: היום אין לו התייחסות בתקנות, ולכן אנחנו מבקשים להכניס אותו, כך שבכל מקום ממה שקראתי עכשיו, שהיה בו עד היום הליקופטר, ייכתב רוטורקרפט.

<אבישי פדהצור: רוטורקרפט זו המשפחה הגדולה, ובתוך משפחת הרוטורקרפט יש גם הליקופטר וגם הג'ירופלן.

<אבישי פדהצור: זה סוגר לנו את הדבר הזה.

<אבישי פדהצור: עוד שינוי שאנחנו עושים כאן – יש לנו היום השימוש במילים רשיון טייס פרטי לדאון.

<אבישי פדהצור: לפי ה-ICAO וגם לפי התקנות שלנו, דאון הוא הגדר ברשיון.

<אבישי פדהצור: יכול להיות לי רשיון טייס פרטי עם הגדר דאון; יכול לי לרשיון טייס תובלה בנתיבי אוויר עם הגדר דאון.

<אבישי פדהצור: לכן אנחנו משנים את הטרמינולוגיה – במקום רשיון טייס פרטי לדאון – רשיון טייס, ובו הגדר דאון.

<אבישי פדהצור: זו הטרמינולוגיה הזאת.

<אבישי פדהצור: הוא הדין לגבי בלון מאויש בפסקה (4).

<אבישי פדהצור: אנחנו רוצים להוסיף לכאן את שלושת הרשיונות שנכון להיום נמצאים בכלל בסוג 1 – אנחנו רוצים להעביר שלושה סוגי רשיונות ממה שנדרש להם תעודה רפואית מסוג 1, לסוג 2.

<אבישי פדהצור: היום בטעות הם נמצאים במשפחה של סוג 1, המחמירה יותר.

<אבישי פדהצור: אנחנו מעבירים אותם עכשיו לדרגה המתאימה להם, שזה סוג 2.

<אבישי פדהצור: שלושת הרשיונות הללו הם רשיון נווט טיס, רשיון טכנאי טיס ורשיון טיס מתלמד.

<איתי עצמון: טיס מתלמד נמצא בסוג 1?

<אבישי פדהצור: רשיון טיס מתלמד לא נמצא.

<אבישי פדהצור: זה נדרש לפי התקנות.

<אבישי פדהצור: אנחנו מוסיפים אותו.

<אבישי פדהצור: נכון מאד.

יצחק וקנין: יש הערות?

יצחק וקנין: אין.

יצחק וקנין: תמשיך, ואחרי כן נאשר הכול בהצבעה אחת.

<אבישי פדהצור: כי זו אותה מהות.

<אבישי פדהצור: (2) במקום סעיף 2.6(ד) יבוא: (ד) בדיקת לב אלקטרוקרדיוגרפית תהווה חלק בלתי נפרד מבדיקות הלב שעל המבקש לעמוד בהן במקרים האלה: (1) לצורך קבלת רישיון או הגדר; (2) לצורך חידוש זכויות רישיון או הגדר – (א) אם מלאו למבקש שלושים שנים אך טרם מלאו לו חמישים שנים - אחת לשנתיים; (ב) אם מלאו למבקש חמישים שנים - אחת לשנה; (3) אם סבר הרופא כי הדבר דרוש לקביעת התאמתו הבריאותית למלא את תפקידו לפי הרישיון או ההגדר.

<אבישי פדהצור: (3) במקום סעיף 5.6(ד) יבוא: (ד) בדיקת לב אלקטרוקרדיוגרפית תהווה חלק בלתי נפרד מבדיקות הלב שעל המבקש לעמוד בהן במקרים האלה: (1) לצורך קבלת רישיון או הגדר; (2) לצורך חידוש זכויות רישיון או הגדר, אם מלאו למבקש חמישים שנים - אחת לשנתיים; (3) אם סבר הרופא כי הדבר דרוש לקביעת התאמתו הבריאותית למלא את תפקידו לפי הרישיון או ההגדר.

<אבישי פדהצור: (4) במקום סעיף 8.6(ד) יבוא: (ד) בדיקת לב אלקטרוקרדיוגרפית תהווה חלק בלתי נפרד מבדיקות הלב שעל המבקש לעמוד בהן במקרים האלה: (1) לצורך קבלת רישיון או הגדר; (2) לצורך חידוש זכויות רישיון או הגדר, אם מלאו למבקש חמישים שנים - אחת לשנתיים.

<אבישי פדהצור: (3) אם סבר הרופא כי הדבר דרוש לקביעת התאמתו הבריאותית למלא את תפקידו לפי הרישיון או ההגדר.

<אבישי פדהצור: בגדול, פה אנחנו משנים גם לגבי תעודה רפואית סוג 1, גם לגבי תעודה רפואית סוג 2 וגם לגבי תעודה רפואית סוג 3 את ההסדרים הנוגעים לבדיקות לב אלקטרוקרדיוגרפית שדרושות, וזאת על-מנת להתאים את זה לדרישות מס' 1 לאמנה.

<אבישי פדהצור: שוב, זה תיקון טכני מקצועי.

<אבישי פדהצור: אם הד"ר יידרש – ודאי יוכל להרחיב יותר ממני.

<אבישי פדהצור: אני קטונתי בסוגיות אלה.

קריאה: קודם זה לא היה מוזכר?

<אבישי פדהצור: זה היה מוזכר, אבל אני לא חושב שזה התייחס לאותן תקופות תוקף.

<אבישי פדהצור: אתה ודאי נבדקת לא אחת ולא שתיים בבדיקות הללו, אבל מבחינת התוקף או העיתוי, יותר נכון, של עריכת הבדיקות, פה אנחנו מתאימים את זה לנספח 1, ולטבלה שאישרנו קודם, שהיא הביטוי של נספח 1.

יצחק וקנין: הערות?

יצחק וקנין: אין.

<איתי עצמון: אם כך, פסקאות (1) עד (4) לתקנה 18 הוועדה מאשרת, ואת פסקאות (5) ו-(6) הוועדה אישרה קודם לכן.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד הפסקאות – פה אחד פסקאות 18 (1)-(4) אושרו.

יצחק וקנין: הסעיפים אושרו.

<אבישי פדהצור: תחילה והוראות מעבר.

<אבישי פדהצור: 19.

<אבישי פדהצור: (א) תחילתן של תקנות אלה, חמישה עשר ימים מיום פרסומן (להלן - יום התחילה).

<אבישי פדהצור: (ב) על אף האמור בתקנה 66(א2) לתקנות העיקריות, כנוסחה בתקנה 8 לתקנות אלה, תקופת התוקף של תעודה רפואית שניתנה ערב יום התחילה תהיה כמצוין בגוף התעודה.

<אבישי פדהצור: אנחנו מנסים כמה שניתן לא לזעזע את האוניה על המים, לכן התקנות יחלו 15 יום מיום פרסומן, כלומר מי שיבקש תעודה רפואית – תכף נסביר - 15 ימים לאחר פרסומן, ייהנה מההוראות – או יסבול – לפי התקנות החדשות.

<אבישי פדהצור: מי שמחזיק כבר היום בידיו תעודה רפואית שיכול להיות שתוקפה קצר מזה שאנחנו מציעים לקבוע עכשיו, ויכול להיות שתוקפה ארוך מזה שאנחנו מציעים לקבוע עכשיו, אנחנו אומרים: התוקף שבתעודה שלו הוא זה שקובע.

<אבישי פדהצור: יסיים את התוקף שלפי התעודה הזאת - לא נריץ אותו עכשיו לעשות בדיקות - ויחולו עליו התקנות לגבי החידושים הבאים.

יצחק וקנין: יש הערות?

יצחק וקנין: אין.

יצחק וקנין: אני מאשר את סעיף 19, תחילת התקנות.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד התקנה – פה אחד תקנה 19 אושרה.

יצחק וקנין: אושר.

יצחק וקנין: אני מודה לכל המשתתפים.

יצחק וקנין: תודה רבה, הישיבה נעולה.